laion/Wikipedia-Exotic huggingface dataset:
כיוון דרופ די

כיוון דרופ די (באנגלית: Drop D tuning) הוא כיוון גיטרה חלופי, בו המיתר השישי (המיתר העבה ביותר, בעל הצליל הנמוך ביותר) בגיטרה, מכוון טון אחד למטה, ומורד לתו רה (D) במקום התו מי (E). צורת כיוון זה, בדומה לכיווני גיטרה נוספים בהם מונמכים הטונים (למשל כיוון דרופ סי), משמשת לרוב בנגינת מוזיקת הבי מטאל בגיטרה חשמלית, ובנגינת סגנונות נוספים כגון בלוז, קאנטרי ופולק בגיטרה אקוסטית או בגיטרה קלאסית. כיוון דרופ די נפוץ בקרב נגני רוק והבי מטאל, מכיוון שבעזרתו ניתן לעשות אקורד כוח, בקלות יחסית. לדוגמה, על ידי נגינה חופשית על שלושת מיתרי הבס, מתקבל האקורד D5. שאר האקורדים בסדרה, ניתנים על ידי חסימת שלושת מיתרי הבס באותו הסריג במקום הדרוש. ‏האקורד D5 מנוגן בדרופ די‏Ⓘ‏ אקורדים בכיוון דרופ די, מבוצעים באופן זהה לכיוון הרגיל, למעט המיתר השישי, בו מתקדמת האצבע טון אחד גבוה יותר, מכיוון שצורת הכיוון הנמיכה את המיתר בטון שלם. כיוון דרופ די - שירים לדוגמה. טיונר מקוון לכיוון דרופ די Ultimate-Guitar - אקורדים בדרופ די Drop D Tuning, Justinguitar (באנגלית)
ויליאם ג'וזף סימונס

ויליאם ג'וזף סימונס (באנגלית: William Joseph Simmons; ‏1880 - 18 במאי 1945) הוא מייסד ארגון הקו קלוקס קלאן השני, בשנת 1915. סימונס שירת בצבא האמריקני בזמן מלחמת ארצות הברית–ספרד, ומאוחר יותר שיקר בטענה כי רכש השכלה רפואית באוניברסיטת ג'ונס הופקינס. ברבות הימים החל לשרת כמטיף בכנסייה האפיסקופלית המתודיסטית בדרום ארצות הברית, עד להדחתו מתפקידו בשנת 1912 על ידי הכנסייה על רקע חוסר יעילות במילוי תפקידו. לאחר שעבד במספר תעסוקות, התקבל לעבודה ב"אגודת האחווה של היערנים העולמיים". הוא הצטרף כחבר לשתי כנסיות ול-12 אגודות אחווה שונות, כשנהג להסתובב ברחובותיה של העיר אטלנטה לקידום נושאי אחוות היערנים. רבים הכירו אותו בשם ג'ו "דוק" (בזיקה ל"הכשרתו" בלימודי רפואה) או בשם "קולונל" (בזיקה לדרגה שלו באגודת היערנים העולמיים). בשנת 1915, בזמן שהחלים מתאונת דרכים בה נפגע ממכונית, החל סימונס לפעול לשם בנייתו מחדש של ארגון הקו קלוקס קלאן, שאת תיאורו ראה בסרט "לידתה של אומה". הוא השיג עותק של "מצוות" השיקום של הקלאן והחל להיעזר בו כדי להעלות על הכתב את האסטרטגיה שלו בנוגע להחייאת הארגון. עם זאת, הוא בחר לעכב את הוצאתן לפועל של תוכניותיו עד לחריצת הדין התקשורתית נגד ליאו פרנק, יהודי שהואשם ברצח הנערה מרי פייגן, בפרשייה שהסעירה את אטלנטה באותה עת. אירוע זה הפך לתחילתה של התעוררות אנטישמית במדינת ג'ורג'יה, ששיאה בלקיחתו של פרנק מבית הכלא ב-16 באוגוסט 1915 בידי אספסוף שביצע בו לינץ' ותלה אותו. רבים מהאספסוף, שקראו לעצמם "אבירי מרי פייגן", טיפסו ב-16 באוקטובר על הר סטון שבפאתי אטלנטה ושרפו בו צלב ענק שנצפה מכל חלקי העיר. דימוי הצלב הבוער, שלא היה קיים בארגון הקלאן המקורי, הוצג לראשונה בסרט הראינוע של ד. וו. גריפית' "לידתה של אומה". הסרט, בתורו, שאב את הדימוי מעבודותיו של הסופר הגזען, הכומר תומאס דיקסון, שקיבל השראה לכך משבטים סקוטים קדומים ששרפו צלבים לשם איתות מפסגת הר אחד למשנהו (הדימוי מופיע גם ב-"גבירת האגם" מאת וולטר סקוט). סימונס איגד בקבוצה 34 אנשים שהיוו את הגרעין של ארגון הקלאן המתחדש, רבים מהם מ"אבירי מארי פייגן", ולהם נוספו שני קשישים שהיו חברים בארגון הקלאן המקורי. חמישה-עשר מהם הלכו יחד עם סימונס להר סטון כדי לשרוף צלב נוסף ולחנוך באופן רשמי את ארגון הקלאן החדש. בתיאורו את יום החניכה מתאר סימונס את היום בדרמטיות רבה כיום שבו "הטמפרטורה הייתה הרבה מתחת לאפס", אף על פי שרשומות מזג האוויר מציינות שהטמפרטורה לא הייתה נמוכה מ-7 מעלות באותו ערב. למעשה, עד היום עוסקים בשאלה מהו תאריך היווסדו של ארגון הקלאן השני, כאשר חלק מהמקורות מציינים את "חג ההודיה של שנת 1915". סימונס הכריז כי הוא "המכשף הגדול של הקלאן החדש". סימונס מת בשנת 1945 באטלנטה. מדיה וקבצים בנושא ויליאם ג'וזף סימונס בוויקישיתוף כתבי ויליאם ג'וזף סימונס בפרויקט גוטנברג (באנגלית)
אסטוריאס

נסיכות אסטוריאס (באסטורית: Principáu d'Asturies; בספרדית: Principado de Asturias) היא קהילה אוטונומית וחבל ארץ בצפון ספרד. אסטוריאס שוכנת על חופו הדרומי של מפרץ ביסקיה (הנקרא בספרד "הים הקנטברי"). במזרח היא גובלת בקנטבריה, בדרום בקסטיליה ולאון ובמערב בגליסיה. היא מורכבת ממחוז יחיד בעל אותו שם. בירתה של אסטוריאס היא אוביידו (Oviedo), ושתי הערים הגדולות האחרות בה הן חיחון (Gijón), הנמצאת לחוף הים, והעיר התעשייתית אבילס (Avilés). שטחה של הנסיכות הוא 10,604 קמ"ר, והאוכלוסייה מוערכת בכ-1,070,000 תושבים. החקלאות באסטוריאס איננה מפותחת כל כך, אך האזור עשיר ביותר במכרות ולכן התפתחה שם תעשיית המטלורגיה. בשל המאפיינים הלשוניים והתרבותיים הקלטיים ששרדו באסטוריאס, היא נחשבת לאחת מהאומות הקלטיות. עקב הטופוגרפיה ההררית של צפון ספרד, אסטוריאס מעולם לא נכבשה על ידי המוסלמים ואף היוותה את הגרעין ממנו יצאו הנוצרים לכיבוש מחודש של ספרד המוסלמית. לאחר התמוטטות הממלכה הוויזיגותית הספרדית וכיבושה של ספרד על ידי המוסלמים, נוסדה ממלכת אסטוריאס על ידי פלגיוס. פלגיוס ניהל מלחמת גרילה נגד המוסלמים ואף הביס אותם בקרב גדול בעמק קובדונגה, כאשר באו לנסות לחסל את לוחמי הגרילה האסטוריאנים. לאחר קרב זה הצליח פלגיוס להרחיב את גבולות ממלכתו עד אשר השתרעה על שטחי אסטוריאס וקנטבריה. יורשיו של פלגיוס המשיכו את מסכת כיבושיו לכל צפון מערב חצי האי האיברי. אלפונסו השני, שמלך בממלכת אסטוריאס בין 791–842, כבש את גליסיה ואת חבל הבסקים, ואף הרחיב את גבולות הממלכה עד שערי ליסבון. באותה תקופה הכירו קרל הגדול והאפיפיור באלפונסו השני כמלך אסטוריאס. בשנת 924 שינתה ממלכת אסטוריאס את שמה לממלכת לאון ובשנת 1230 התאחדה עם ממלכת קסטיליה כאשר קסטיליה ולאון התאחדו. בשנת 1388 הפכה אסטוריאס למחוז אוטונומי בממלכת קסטיליה, עם ממשל עצמי משלה. במהלך המאה ה-18 הייתה אסטוריאס אחד המרכזים של ההשכלה הספרדית. הפילוסוף הידוע בניטו דה פייג'ו התגורר באוביידו, והפילוסוף גספר מלצור דה חובלנוס התגורר בחיחון. במהלך מלחמת האזרחים הספרדית נכבשה אסטוריאס שהייתה שייכת לכתר הספרדי בידי כוחותיו של הדיקטטור פרנסיסקו פרנקו ששינה את שמה ל"פרובינציית אוביידו" ב-1939, עד למותו של הרודן ב-1975. ערך מורחב – יהדות אסטוריאס יהודים חיו באסטוריאס ככל הנראה מהתקופה הרומית עת הגיעו היהודים לראשונה לחצי האי האיברי עד לגירוש ספרד, שמות משפחותיהם של יהודים מרחבי העולם כגון "לוגסי" מעידים על שורשיהם מחבל הארץ הזה. ב-1999 העניקה מועצת העיר אוביידו את הבניין המכונה "La Casina" בכיכר אל-פונטיין לקהילה היהודית בקהילה האוטונומית אסטוריאס והכריזו על המקום כמרכז מחקר וקידום התרבות היהודית שזכה להתקרא "בית אמונה". פרסי נסיך אסטוריאס מדיה וקבצים בנושא אסטוריאס בוויקישיתוף אתר האינטרנט הרשמי של אסטוריאס (בספרדית) Infoasturias - מידע על אסטוריאס Vicente Rodriguez, ENCYCLOPÆDIA BRITANNICA, Asturias region, Spain מידע על הקהילה היהודית באתר "ספרד-אסטוריאס" של קהילת יהודי אסטוריאס
פלימות' סטנדרט

פלימות' סטנדרט (באנגלית : Plymouth Standard) היא מכונית משפחתית גדולה מתוצרת חטיבת "פלימות'" בתאגיד המכוניות קרייזלר האמריקאי אשר יוצרה בין השנים 1935–1933 בארצות הברית. 4 דלתות - סדאן 2 דלתות - קופה 2 דלתות - קבריולה (דגמים : "PC", "PCXX") "Model PC" - יוצר בשנת 1933, יוצרו 30,000 יחידות. "Model PCXX" - יוצר בשנת 1933, יוצרו 40,403 יחידות. "Model PG" - יוצר בשנת 1934, יוצרו 20,512 יחידות. "Model PJ" - יוצר בשנת 1935, יוצרו 13,948 יחידות. "פלימות' סטנדרט", 4 דלתות סדאן, שנת 1933 "פלימות' סטנדרט" דגם דה-לוקס קבריולה, שנת 1935 "פלימות' סטנדרט", 4 דלתות סדאן, שנת 1935 "פלימות' סטנדרט" דגם "PC", שנת 1933 - קבריולה-קופה "פלימות' סטנדרט" דגם "PC", שנת 1933 - קבריולה-קופה "פלימות' סטנדרט", שנת 1935 - קופה "פלימות' סטנדרט", שנת 1935 - קופה קרייזלר פלימות' ניו-פיינר פלימות' מודל Q פלימות' מודל 30U פלימות' דה לוקס מדיה וקבצים בנושא דגם PCXX בוויקישיתוף מדיה וקבצים בנושא דגם PC בוויקישיתוף מדיה וקבצים בנושא דגם PJ בוויקישיתוף Beverly R. Kimes, Henry A. Clark: Standard Catalog of American Cars 1805–1942. Krause Publications, Iola 1985, ISBN 0-87341-045-9. "פלימות' סטנדרט" auto.howstuffworks.com/plymouth "פלימות' סטנדרט" car.info/en-se/plymouth/standard
דייוויד ג'ונסון

דייוויד ג'ונסון (באנגלית: David Johnson;‏ 10 במאי 1827 – 30 בינואר 1908) היה בן הדור השני של ציירי אסכולת נהר ההדסון. ג'ונסון נולד בניו יורק. הוא למד שנתיים בבית הספר של האקדמיה הלאומית לעיצוב וגם למד זמן קצר אצל אמן אסכולת נהר ההדסון ג'ספר פרנסיס קרופסי. יחד עם ג'ון פרדריק קנסט וג'ון ויליאם קסילייר, הוא היה ידוע בעיקר בהתפתחות הלומיניזם. על גבי בד ציור שנעשה במפלי היינס, בשנת 1849, כתב ג'ונסון "היצירה הראשונה שלי מהטבע. נוצרה בחברה עם ג'יי.פי קנסט וג'ון קסילייר". עד שנת 1850 ג'ונסון הציג בקביעות באקדמיה הלאומית לעיצוב בניו יורק, שם הפך לחבר בשנת 1859; בשנת 1861 נבחר לאקדמאי מן המניין. העבודות החתומות של ג'ונסון הן בדרך כלל בפורמט קטן, צבועות היטב, מטופלות בעדינות וצבעוניות עשירה. בהתבסס על רישומים ראשוניים ושפע עיון בעצים ספציפיים בסביבתם הטבעית, הציורים שלו הם ייצוגים מדויקים ומזמינים של הנוף הצפון-מזרחי ו"דוגמאות לסגנון שמכונה בהווה לומיניזם." ג'ונסון צייר כמה סצינות של אגם ג'ורג' בסוף שנות ה-60 של המאה ה-19 ותחילת שנות ה-70, כולל "נוף דרזדן, אגם ג'ורג'". ההצלחה הגדולה ביותר של ג'ונסון הושגה באמצע שנות ה-70 של המאה ה-19, כאשר הציג ציורים של אזורי נוף פופולריים כמו הרי קטסקיל, אגם ג'ורג' וההרים הלבנים, כמו גם סצינות פסטורליות של מדינת ניו יורק המרכזית, אזור שהוא היה המקום היחיד שאמן שהה בו לעיתים תכופות. הוא הציג בהרחבה במרכזי אמנות אמריקאיים גדולים, כולל שיקגו, בוסטון ופילדלפיה, ובסלון פריז של 1877. מכאן ואילך סגנון עבודתו השתנה ושיקף את השפעתו של אסכולת ברביזון הצרפתית. המעבר הסגנוני זכה לביקורת קשה מצד עמיתיו. עם זאת, המעבר ייצג דילמה שעמדה בפני ציירי אסכולת נהר ההדסון שביקשו להישאר רלוונטיים ככל שהטעמים האסתטיים השתנו. הציור "בייסייד, ניו רושל, ניו יורק", היא דוגמה לעבודותיו המאוחרות של ג'ונסון, כאשר ההשפעה של אסכולת ברביזון גברה על סגנונו הקודם של אסכולת ההדסון. ג'ונסון נפטר בוולדן, ניו יורק, בשנת 1908. מדיה וקבצים בנושא דייוויד ג'ונסון בוויקישיתוף דייוויד ג'ונסון, באתר "Find a Grave" (באנגלית) American Paradise: The World of the Hudson River School, libmma.contentdm.oclc.org (באנגלית) David Johnson Gallery, web.archive.org, ‏2013-04-06 Artwork by David Johnson, www.bedfordfineartgallery.com
הנס ג'יאנג

הנס ג'יאנג (בגרמנית: Hans Gieng;‏ מוזכר לראשונה ב-1525 – 1562, פריבור) היה פסל רנסאנס שווייצרי. שורשיו של ג'יאנג הם כנראה מאזור שוואביה, הוא הפך לאזרח של פריבור וחבר בגילדת הסוחרים, עבד כנראה בסדנת הפסלים של הנס גיילר והפך לממשיכו בשנת 1533, בעבר נטו לבלבל בין שניהם. עיקר פעילותו כפסל הייתה בפריבור הוא עבד גם בברן בשנות הארבעים של המאה השש עשרה. בין השנים 1554–56 בזולותורן ובשנת 1557 בסנט גאלן. סגנון עבודתו קרוב לאמנות שוואביה, החלק הדתי של עבודתו עדיין בסגנון אמנות גותית. תקריב של טורף הילדים במזרקת קינדליפרסברונן בברן מזרקת שמשון בברן מזרקת אנה זיילר בברן מזרקת ונרברונן בברן אלגוריה של צדק במזרקה בברן מזרקת סמריטן בפריבור מדיה וקבצים בנושא הנס ג'יאנג בוויקישיתוף
פלימות' קראוול

פלימות' קראוול (באנגלית : Plymouth Caravelle) היא מכונית משפחתית גדולה אשר יוצרה על ידי "חטיבת "פלימות'" ("Plymouth (automobile)" (אנ')) בקונצרן הרכב האמריקאי קרייזלר בין השנים 1988–1983. 4 דלתות - סדאן 2 דלתות - קופה בסיסי "SE" שמו של הרכב היה בהשראת המילה "Caravel" (בעברית : קרוולה), ספינת מפרש מהמאה ה-15 ששימשה את ממלכת פורטוגל, הספינה התאפיינה בזכות מהירותה וזריזותה יוצרו 133,677 יחידות מנוע קדמי-רוחבי / מנוע בנזין סוג הנעה : הנעה קדמית "פלימות' קראוול", שנת 1985 "פלימות' קראוול", שנת 1988 "פלימות' קראוול" "פלימות' קראוול" - קופה "פלימות' קראוול" (משמאל) - ניידת משטרה "פלימות' קראוול" קרייזלר מדיה וקבצים בנושא פלימות' קראוול בוויקישיתוף פלימות' קראוול, בביצוע ניידת משטרה "Toronto Police Service" (אנ') בטורונטו, סרטון באתר יוטיוב פלימות' קראוול, סרטון באתר יוטיוב Flammang, James M./Kowalke, Ron: Standard Catalog of American Cars 1976–1999. Krause Publication, Iola 1999. ISBN 0-87341-755-0 "פלימות' קראוול", סדאן, שנת 1987 thetruthaboutcars.com/2015/05/junkyard-find-1987-plymouth-caravelle "פלימות' קראוול" כולל תמונות cargurus.com/Cars/Plymouth-Caravelle "פלימות' קראוול", קופה, שנת 1986 driving.ca/plymouth/column/its-mine/its-mine-1986-plymouth-caravelle-coupe
סהל (מצרים)

סֶהֶל (או סהייל; בערבית: سهيل, סהיל) הוא אי מצרי השוכן על שפת הנילוס, 3.2 ק"מ דרום-מערבית לאסואן בדרום מצרים. זהו אי רחב ידיים, והוא נמצא בערך בחצי הדרך בין העיר אסואן לסכר אסואן הנמוך. רוחבו של האי כשלושה רבעים מרוחב הנילוס, והוא האי המשמעותי הראשון דרומית לאשד הראשון של הנילוס. הוא נמצא מעט צפונית לסכר אסואן הנמוך (שנפתח ב-1902). במורד הנהר, ישנם איים משמעותיים נוספים כמו סלוגה, אמבונרטי, יב ולבסוף אל נבטאט. סביבם פזורים כמה איים קטנים יותר. האי נזכר במקורות קדומים בשם סטט, והוא כולל אתרי ארכאולוגיה רבים, לרבות מקומות מקודשים, כמו מקדשה של ענקת, אלת המים המצרים, ואלת אשדות הנילוס. במצרים העתיקה היו בסהל כמה מחצבות גרניט פעילות, וישנן כתובות רבות החרוטות על סלעי הגרניט באי. פעמים רבות כתובות אלו נחרטו על ידי נוסעים שסימנו במקום את תחילת או סוף מסעם לנוביה. בסהל ישנן גם מספר כתובות מפורסמות המתעדות אירועים היסטוריים בתולדות מצרים העתיקה. אחת מכתובות אלו היא אסטלת הרעב, שבע שנות בצורת ורעב בתקופת שלטונו של המלך ג'וסר מהשושלת השלישית ששלט במצרים במחצית הראשונה של המאה ה-27 לפנה"ס. מדיה וקבצים בנושא סהל בוויקישיתוף
יחסי פקיסטן – קוריאה הצפונית

יחסי פקיסטן–קוריאה הצפונית הם יחסי החוץ בין פקיסטן לבין קוריאה הצפונית. תחילת היחסים בין המדינות החלה בשנות ה-70 בתקופת כהונתו הדמוקרטית של ראש הממשלה זולפיקר עלי בהוטו, כאשר ערך ביקור ממלכתי בצפון קוריאה כחלק ממסע הבחירות למדיניות החוץ שלו לחיזוק היחסים עם מדינות סוציאליסטיות. פקיסטן מחזיקה בקוריאה הצפונית שגרירות בפיונגיאנג ואילו קוריאה הצפונית מחזיקה בפקיסטן שגרירות באסלאמאבאד, קונסוליה כללית בקראצ'י, וקונסוליות בערים אחרות בפקיסטן. למרות עליית הרגש האנטי אמריקני בפקיסטן וקשריה ההדוקים ההדדיים עם הרפובליקה העממית של סין, נראה כי דעת הקהל הפקיסטנית כלפי צפון קוריאה מפולגת במידה רבה, כאשר 27% רואים אותה בחיוב ו-27% מביעים דעה שלילית. על פי ההערכה, פקיסטן כרתה בריתות בין צפון קוריאה, איראן ולוב. במהלך מלחמת איראן–עיראק, צפון קוריאה ופקיסטן תמכו באיראן. צפון קוריאה יצרה אמצעי לחימה וציוד צבאי נשלחו לעיר הנמל הפקיסטנית קראצ'י, משם הועברו ביבשה ומלווים על ידי הכוחות המזוינים של פקיסטן לגבול איראן. המדינה האיראנית השתמשה בהם כדי לפגוע ביעדים עיראקיים. פקיסטן הואשמה על ידי גורמים בארצות הברית בכך שסיפקה בחשאי טכנולוגיה גרעינית לצפון קוריאה למטרות צבאיות. ה-CIA טען כי עקבו אחר כמה משלוחים אוויריים בין שתי המדינות באמצעות לוויין. ממשלת ארצות הברית מאמינה כי ד"ר עבד אלקדיר חאן, מדען בכיר במחקר אטומי, נסע כמה פעמים לצפון קוריאה וסיפק סיוע טכנולוגי חיוני לממשלת צפון קוריאה ליצירת אורניום מועשר בדרגת נשק. בשנת 2002 דלף מידע כי פקיסטן הייתה המקור להתפתחותה האחרונה של צפון קוריאה בראשי נפץ גרעיניים, לפי גורמי המודיעין האמריקניים. עבדול קדר חאן הועמד למעצר בית על ידי ממשלת פקיסטן ונדרש להתנצל בפני הציבור בפקיסטן בפומבי על ש"הביך" את המדינה. ממשלת פקיסטן סירבה לקריאות חוזרות ונשנות לפקחי נשק לחקור את מתקני הגרעין של פקיסטן או כל ניסיונות של ה-CIA לחקור ישירות את ד"ר חאן, למרות הלחץ המערבי ההולך וגובר. על פי פקיסטן, התקיימו יחסים כלכליים ארוכים עם ממשלת צפון קוריאה מאז תחילת שנות ה-70. מול כלכלה מוחלשת במהלך שנות התשעים וחוסר הרצון של סין מלהתמודד עם לחץ מערבי מפני מכירת טילי ה-M-11 שלה, פקיסטן ביקשה ספק חלופי, במקרה זה צפון קוריאה. עובדה ידועה היא כי ראש ממשלת פקיסטן בנזיר בהוטו נפגש עם פקידים צפון קוריאנים בהזדמנויות שונות במהלך 1990 כדי לדון בעסקה שתעניק גישה לפקיסטן אל טילי רודונג ארוכי הטווח של קוריאה הצפונית. בתמורה, פקיסטן תספק לצפון קוריאה טכנולוגיה גרעינית אזרחית במקום כסף, בגלל היעדר כספים. עם זאת, חילופי הדברים בין שתי המדינות נשמרו הדדית וסודיות למדי. כבעלי ברית קרובים של הרפובליקה העממית של סין, צפון קוריאה ופקיסטן שיתפו פעולה זה עם זה בחילופי חינוך ותרבות. ישנם דיווחי מודיעין רבים שאומרים שרבים מתלמידי צפון קוריאה חונכו באוניברסיטאות פקיסטן, ופקיסטן הביעה תמיכה באיחוד חוזר עתידי של קוריאה. מדיה וקבצים בנושא יחסי פקיסטן – קוריאה הצפונית בוויקישיתוף 2013 World Service Poll BBC "The Pakistan-North Korea nexus". www.rediff.com. Carbaugh, John E. "Pakistan-North Korea Connection Creates Huge Dilemma For U.S." Pakistan-Facts.com. אורכב מ-המקור ב-2007-07-01. נבדק ב-2007-05-31. "BBC NEWS - South Asia - Powell says nuclear ring broken". "Dangerous counter-trades Pakistan and North Korea Volume 8 Issue 9 November 2002 Pakistan and North Korea" (PDF). The International Institute for Strategic Studies. "PAKISTAN: The North Korea Connection".
שלל שיריו

שלל שיריו הוא אלבום אוסף משולש של גידי גוב, שיצא לאור בפברואר 2009. האלבום כולל 3 דיסקים בהם שירים שהם נקודות ציון בקריירה של גוב. האלבום רשם הישג של מכירת 20 אלף עותקים וקיבל את התואר "אלבום זהב". בעקבות הצלחת האלבום יצא גוב לסיבוב הופעות בו הוא שר שירים מאוסף זה בין היתר. איסוף, עריכה והפקה: ערן ליטוין ובועז הראל ניהול המחלקה הישראלית: שחר ורד הפקה: יעל שקד - כספית ייצוג אמנים תחקיר: ערן ליטוין ניהול שיווק: יעל קנדר מסטרינג: GILI STERN - MASTERING ROOM עיצוב: סטודיו דור כהן צילום עטיפה: אילן בשור צילומים: יעקב אגזר, מיכל היימן, הדס בירמן, רון בן יצחק אסף נבו, ‏זהב ל"שלל שיריו" האוסף של גידי גוב, באתר ‏מאקו‏, 4 באוקטובר 2009
Summit (מחשב-על)

Summit (או OLCF-4) הוא מחשב-על אמריקאי מתוצרת IBM, שהושק ב-2018, ומוגדר כמחשב העל המהיר ביותר בעולם לפי רשימת טופ500, המעודכנת ליוני 2019. מהירות החישוב המרבית שלו היא 148.6 פטה-פלופס (עם מהירות תאורטית של 200 פטהפלופס), זאת לעומת מחשב-העל השני ברשימה, Sierra האמריקאי גם הוא, שמהירות החישוב שלו היא כ-94.6 פטה-פלופס. Summit מוצב במעבדה הלאומית של אוק רידג'. מטרת השימוש בו היא לפתור משימות שהיו בלתי-מעשיות או בלתי אפשריות בעבר בתחומי אנרגיה, חומרים מתקדמים, בריאות אדם ובינה מלאכותית. בין היתר, נעשה בו שימוש במאבק במחלת נגיף קורונה 2019. הוא משמש למטרות אזרחיות בלבד. הדגם של המחשב הוא IBM Power System AC922 והוא רץ על מעבד POWER9, Tesla V100 ומערכת הפעלה Red Hat Enterprise Linux ומורכב מ-4,608 אשכולות של מחשבים. מדיה וקבצים בנושא Summit בוויקישיתוף אתר האינטרנט הרשמי של Summit (באנגלית) ערך זה הוא קצרמר בנושא מחשבים. אתם מוזמנים לתרום לוויקיפדיה ולהרחיב אותו.
מזון רו

מזון רו (Rho Meson) הוא האדרון בעל תוחלת חיים קצרה. למזון רו יש איזוספין טריפלט, ושלושת מצבי האיזוספין שלו מסומנים כ- ρ+, ρ0 ו- -ρ. מזון רו, יחד עם פאיונים ומזוני אומגה, נושא את הכוח הגרעיני בתוך גרעין האטום. מזון רו הוא השלישי הקל ביותר מבין החלקיקים המגיבים במיוחד (אחרי הפאיון והקאון). מסתו של מזון רו בשלוש צורותיו היא כ־775.45±0.4MeV (שווה לכ-770MeV). למזון רו תוחלת חיים קצרה מאוד, ורוחב הדעיכה שלו הוא בערך -145MeV. זהו חלקיק בעל תכונה ייחודית - לא ניתן לתאר אותו באמצעות פילוג ברייט-ויגנר. מזון רו לרוב דועך לזוג פאיונים עם קצב סיעוף של 99.9%. בתיאור דה-רוג'ולה-גאורגי-גלשאו של האדרונים (De Rujula-Georgi-Glashow description of hadrons), מזוני רו מוצגים כמצב מאוגד של קווארק ואנטי-קווארק - גרסה "נלהבת" יותר של פאיונים. למרות התיאור הזה, קיימים כמה הבדלים בין פאיונים למזוני רו. בניגוד לפאיון, מזון רו הוא בעל ספין של j=1 (מזון וקטור) ומסתו גדולה יותר בהשוואה. ההבדל בין מסתו של מזון רו למסתו של פאיון מיוחס לתגובה על-דקה בין הקווארק והאנטי-קווארק. הבעיה העיקרית עם תיאור דה-רוג'ולה-גאורגי-גלשאו היא שהתיאור מייחס את מסתם הנמוכה יחסית של פאיונים לצירוף מקרים, ולא לתוצר של שבירת סימטריה בלתי ניתנת לכיפוף (סימטריה כיראלית). ניתן לחשוב על מזוני רו כעל בוזוני כיול המשויכים לשבירה ספונטנית של סימטריית הכיול, כאשר דמותם המקומית נובעת מהשפעה כבידתית (נובע מ-QCD). סימטריית הכיול השבורה (לפעמים מכונה "הסימטרייה המקומית הנסתרת") שונה מהסימטריה הכיראלית העולמית הפועלת על הטעמים. הווארד גאורגי (Howard Georgi) תיאר את המצב במאמרו "המגבלות הווקטוריות של הסימטריה הכיראלית" (באנגלית: The Vector Limit of Chiral Symmetry). גאורגי שייך הרבה מהספרות העוסקת בסימטריה המקומית הנסתרת למודל סיגמה לא ליניארי. [1]C. Amsler et al. (2008): Particle listings – ρ Rujula, Georgi, Glashow (1975) "Hadron Masses in Gauge Theory." Physical Review D12, p.147 H. Georgi. (1990) "Vector Realization of Chiral Symmetry." inSPIRE Record [2]C. Amsler et al. (2008): Quark Model
באריון דלתא

באריוני דלתא הם משפחה של חלקיקים תת-אטומיים, המורכבים משלושה קווארקים: קווארק למעלה (u) או קווארק למטה (d). קיימים ארבעה באריוני דלתא קרובים אחד לשני: ++Δ (מורכב מהקווארקים uuu), Δ+ (מורכב מ- uud), Δ0 (מורכב מ- udd), ו- -Δ (מורכב מ- ddd). באריונים אלו נושאים בהתאמה מטען חשמלי של -1 e, 0 e, +1 e, +2 e. לבאריוני דלתא מסה של 1232 MeV/c2, ספין 3/2 ואיזוספין 3/2. חלקיקי ה- +Δ (uud) וה- Δ0 (udd) הם העירור בעל המסה הגבוהה יותר של הפרוטון (N+, uud) והנייטרון (udd,N0) בהתאמה. למרות זאת, ל- ++Δ ול- -Δ אין נוקלאונים תואמים באופן ישיר. המצבים בוססו בניסויים שנערכו בציקלוטרון שבאוניברסיטת שיקגו ובסינכרו-ציקלוטרון שבמכון הטכנולוגי קרנגי מלון שבפיטסבורג באמצע שנות החמישים, תוך שימוש בפאיונים חיוביים מואצים על יעדי מימן. קיומו של ה- ++Δ, עם מטענו יוצא הדופן, היווה רמז מכריע בפיתוח מודל הקווארק. מצבי באריוני הדלתא המוזכרים כאן הם רק העירורים הקוונטיים בעלי המסה הנמוכה ביותר של הפרוטון והנייטרון. במסות גדולות יותר, מופיעים מצבי דלתא נוספים, כולם בעלי איזו-ספין 3/2, אך עם מספרי ספין קוונטי של 1/2, 3/2, 5/2..... 11/2. בנוסף, קיימים אנטי- חלקיקי דלתא עם מטען מנוגד, המורכבים מאנטי- קווארקים תואמים. מצבי הדלתא נוצרים כאשר חלקיק כגון פוטון או פאיון בעלי אנרגיה מספקת פוגע בפרוטון או נייטרון, או על ידי התנגשות של צמד נוקלאונים בעלי אנרגיה מספקת. כל באריוני הדלתא שמסתם סביב 1232 MeV דועכים במהירות באמצעות הכוח החזק לנוקלאון (פרוטון או נייטרון) ולפאיון עם מטען הולם. ההסתברויות היחסיות של המטענים הסופיים האפשריים מתקבלות על ידי צימוד האיזוספין התואם להם. באופן נדיר יותר ואיטי יותר, ה- +Δ מסוגל לדעוך לפרוטון ולפוטון וה- Δ0 מסוגל לדעוך לנייטרון ולפוטון. Anderson, H. L.; Fermi, E.; Long, E. A.; Nagle, D. E. (1 March 1952). "Total Cross Sections of Positive Pions in Hydrogen". Physical Review. 85 (5): 936. Hahn, T. M.; Snyder, C. W.; Willard, H. B.; Bair, J. K.; Klema, E. D.; Kington, J. D.; Green, F. P. (1 March 1952). "Neutrons and Gamma-Rays from the Proton Bombardment of Beryllium". Physical Review. 85 (5): 934. Ashkin, J.; Blaser, J. P.; Feiner, F.; Stern, M. O. (1 February 1956). "Pion-Proton Scattering at 150 and 170 Mev". Physical Review. 101 (3): 1149–1158. J. Beringer et al. (2013): Particle listings – Δ(1232)
ג'ינדר מהאל

יוברג' סינג דסי (באנגלית: Yuvraj Singh Dhesi; נולד ב-19 ביולי 1986) הידוע יותר בשם הבמה שלו, ג'ינדר מהאל הוא מתאבק פנג'אבי-קנדי, המופיע בארגון ההיאבקות WWE, בתוכנית סמאקדאון. יוברג' סינג דסי נולד ב-19 ביולי 1986 בקלגרי, אלברטה, קנדה. הוא ממוצא פנג'אבי ודובר את השפות פנג'אבי, הינדי ואנגלית. הוא אחיין של המתאבק גאמה סינג, שנחשב לאחד הנבלים הגדולים ביותר בהיסטוריה של ארגון ההיאבקות Stampede Wrestling והופיע בגרסה המוקדמת של ה-World Wrestling Federation‏ (ה-WWF, כיום ה-WWE). דסי בעל תואר ראשון בתקשורת ותרבות מטעם אוניברסיטת קלגרי. מהאל החל את הקריירה שלו בזירות הארגונים העצמאיים בשנת 2002. כעבור שמונה שנים, הוא חתם על חוזה בארגון ההיאבקות WWE, שבו ערך את הופעת הבכורה שלו ברוסטר הראשי שנה לאחר מכן. לאחר שותפות קצרה עם אחיו למחצה (כחלק מהעלילה), קאלי הגדול, מהאל היה חבר בצוות ה-3MB ביחד עם דרו מקינטייר והית' סלייטר, זאת לפני שמהאל ומקינטייר שוחררו מהחוזה שלהם ביוני 2014. מהאל חזר ל-WWE שנתיים לאחר מכן, כשהוא שיפר את יכולותיו הפיזיות ואף קיבל קידום לאחר האירוע רסלמניה 33, כניצח את רנדי אורטון באירוע באקלאש, שנערך במאי 2017 וכתוצאה מכך זכה באליפות ה-WWE. בעקבות הזכייה, הוא הפך למתאבק ה-50 אשר זוכה באליפות ה-WWE ולמתאבק הראשון ממוצא הודי שזוכה בתואר זה. לאחר שהפסיד את האליפות בנובמבר 2017, הוא זכה באליפות ארצות הברית ברסלמניה 34. שנה לאחר מכן, הוא זכה פעמיים באליפות 24/7 של ה-WWE. בשנים 2021–2022 שיחק בדמות חוזרת בעונה השנייה של סדרת הדרמה "Big Sky" ברשת ABC; בדמותו של דרוב. הישגים בארגון ההיאבקות All-Star Wrestling - ASW אליפות הזוגות של ASW (פעם אחת) - עם גאמה סינג ג'וניור הישגים בארגון ההיאבקות Continental Wrestling Entertainment - CWE אליפות במשקל כבד של CWE (פעם אחת) הישגים בארגון ההיאבקות Prairie Wrestling Alliance - PWA אליפות במשקל כבד של PWA (פעמיים) אליפות הזוגות הקנדית של PWA (פעם אחת) - עם גאמה סינג ג'וניור הישגים במגזין ההיאבקות Pro Wrestling Illustrated - PWI PWI דירג אותו במקום ה-14 מתוך 500 המתאבקים הטובים ביותר לשנת 2018 המתאבק השנוא של השנה (2017) המתאבק המשתפר של השנה (2017) הישגים בארגון ההיאבקות Stampede Wrestling אליפות הזוגות הבינלאומית של Stampede Wrestling (פעמיים) - עם גאמה סינג ג'וניור הישגים בארגון ההיאבקות World Wrestling Entertainment - WWE אליפות ה-WWE (פעם אחת) אליפות ארצות הברית (פעם אחת) אליפות 24/7 של ה-WWE (פעמיים) הישגים במגזין ההיאבקות Wrestling Observer Newsletter - WON המתאבק הכי אוברייטד של השנה (2017) מדיה וקבצים בנושא ג'ינדר מהאל בוויקישיתוף ג'ינדר מהאל, ברשת החברתית אקס (טוויטר) ג'ינדר מהאל, ברשת החברתית אינסטגרם ג'ינדר מהאל, באתר WWE.com להיאבקות מקצועית ג'ינדר מהאל, באתר Online World of Wrestling